
Slavonski Brod, 5. srpnja 2012.
Temeljem članka 42. stavak 3. Zakona o lokalnoj i područnoj (regionalnoj) samouprave (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09 i 150/11), i članka  50. alineja 1. Statuta Grada Slavonskog Broda ("Službeni vjesnik Brodsko-posavske županije" br. 6/09. i 13/10.) Gradonačelnik donosi

ODLUKU
o obustavi od primjene Odluke o izmjenama i dopunama Statuta Grada

 Slavonskog Broda
Obustavlja se od primjene Odluka o izmjenama i dopunama Statuta Grada Slavonskog Broda i traži da se u roku od 15 dana stavi izvan snage.





O b r a z l o ž e nj e

Gradsko Vijeće Grada Slavonskog Broda je  na svojoj 22. sjednici održanoj dana 18. lipnja 2012. godine usvojilo Odluku o izmjenama i dopunama Statuta Grada Slavonskog Broda.
(Odluka  Gradskog vijeća)

Člankom 118. Statuta Grada Slavonskog Broda (Službeni vjesnik Brodsko-posavske županije br. 6/09 i 13/10) određeno je da prijedlog za promjenu Statuta može podnijeti jedna trećina vijećnika Gradskog vijeća, Gradonačelnik i Odbor za Statut i Poslovnik. Prijedlog mora biti obrazložen, a podnosi se Gradskom vijeću. Gradsko vijeće, većinom nazočnih vijećnika, odlučuje da li će pristupiti raspravi o predloženoj promjeni Statuta.

Nadalje, člankom 50. do  63. Poslovnika o radu Gradskog vijeća, detaljno je propisan postupak za donošenje odluka i drugih općih akata koji se pokreće prijedlogom za donošenje odluke. Pravo predlagati donošenje odluka i drugih akata ima svaki vijećnik, klubovi vijećnika, radna tijela vijeća i Gradonačelnik. Prijedlog za donošenje odluke mora sadržavati pravnu osnovu, temeljna pitanja i ocjenu stanja koje treba urediti odlukom, ocjenu potrebnih sredstava za provođenje odluke i tekst prijedloga odluke s obrazloženjem.

Prijedlog za donošenje odluke s nacrtom odluke sadrži:

· Zakonsku osnovu donošenja

· Tekst prijedloga odluke s obrazloženjem

· Tekst odredaba važeće odluke koja se mijenja, odnosno dopunjuje.

U obrazloženju prijedloga za donošenje odluke s nacrtom odluke daju se objašnjenja pojedinih odredbi koje sadrži prijedlog za donošenje odluke.

Temeljem članka 54. Poslovnika prijedlog za donošenje odluke s nacrtom odluke podnosi se predsjedniku vijeća. Predsjednik Vijeća upućuje pripremljeni nacrt odluke nadležnom radnom tijelu Vijeća i Gradonačelniku.

Predlagatelj prijedloga za donošenje odluke obvezan je obavijestiti predsjednika Vijeća tko će na vijeću i na tijelima Vijeća davati objašnjenje i obavještenja, odnosno potrebna obrazloženja o podnesenom prijedlogu za donošenje odluku. O prijedlogu za donošenje odluke s nacrtom Odluke raspravit će Vijeće najkasnije u roku od 30 dana od podnošenja predsjedniku Vijeća.

Temeljem članka 56. Poslovnika Gradskog vijeća, Statut Grada i Poslovnik donose se u prvom i drugom čitanju.

Prvo čitanje općeg akta obuhvaća usmeno izlaganje predlagatelja, opću raspravu o prijedlogu općeg akta, raspravu o pojedinostima koja uključuje raspravu o tekstu prijedloga općeg akta i raspravu o stajalištima radnih tijela te usvajanju zaključka o potrebi donošenja općeg akta. Na temelju zaključka Gradskog vijeća o prihvaćanju prijedloga općeg akta, predlagač će sačiniti konačni prijedlog općeg akta. Drugo čitanje općeg akata je drugi odjeljak u postupku donošenja općeg akta. Drugo čitanje obuhvaća uvodno izlaganje predlagatelja, raspravu o pojedinostima, raspravu o stajalištima radnih tijela, raspravu o podnesenim amandmanima, odlučivanje o amandmanima i donošenje općeg akta.

Iznimno, odluke i drugi opći akti mogu se donijeti po hitnom postupku kada to zahtijevaju interesi obrane, i drugi osobito opravdani razlozi, odnosno kada je to nužno radi sprečavanja ili otklanjanja većih poremećaja u javnim djelatnostima.

Prijedlog da se odluka ili drugi opći akt donese po hitnom postupku podnosi se predsjedniku Vijeća najkasnije jedan dan prije održavanja sjednice.

Sjednice se sazivaju pisanim pozivom, a samo u izuzetno hitnim slučajevima i na drugi način.

Poziv za sjednicu sa materijalima koji se odnose na prijedlog dnevnog reda dostavlja se vijećnicima u pravilu 10 dana prije održavanja sjednice.

Prijedlog Odluke o izmjenama i dopunama Statuta Grada Slavonskog Broda dostavljen je kao dopuna dnevnog reda, i na samoj sjednici usvojen kao konačan tekst.

(odredbe Poslovnika Gradskog vijeća)

Člankom 4. Odluke o izmjenama i dopunama Statuta Grada Slavonskog Broda, u članku 98. dodaje se novi stavak 2. koji glasi:

„Imovina u vlasništvu grada može se otuđiti ili na drugi način raspolagati (najam, zamjena,darovanje, pravo građenja) samo na osnovi javnog natječaja koji se objavljuje u dnevnom i lokalnom tisku te na web stranici grada Slavonskog Broda“
Navedenim odredbama zadire se u nadležnost izvršne vlasti, a posebno u raspolaganje s osiguranim proračunskim sredstvima.

Posebno se napominje da proračunom nisu osigurana sredstva za navedenu namjenu, da se natječaji objavljuju i u dnevnom i u lokalnom tisku, te da je  dosadašnja praksa bila da se natječaji objave na službenim web stranicama grada i u dnevnom tisku.

Nadalje, člankom 5. Odluke o izmjenama i dopunama Statuta Grada Slavonskog Broda, u članak 115. dodaju se novi podstavci a koji se odnose na osiguranje načela javnosti rada Gradskog vijeća. Vezano za navedeno, napominjemo da je načelo rada Gradskog vijeća osigurano dosadašnjim odredbama Statuta, a sudjelovanje vijećnika u televizijskim i radio emisijama nije planirano osiguranim proračunskim sredstvima.
Člankom 13. Zakona o proračunu i člankom 11. Odluke o izvršavanju proračuna, Gradonačelnik je odgovoran Gradskom vijeću za planiranje i  izvršavanje proračuna.
Temeljem članka 95. Zakona o proračunu Gradonačelnik je odgovoran između ostalog i za planiranje i izvršavanje proračuna, preuzimanje obveza, verifikaciju obveza, izdavanje naloga za plaćanje na teret proračunskih sredstava. 

Člankom 7. Zakona o fiskalnoj odgovornosti, određeno je da je Gradonačelnik  odgovoran za zakonito, namjensko i svrhovito korištenje sredstava, te  učinkovito i djelotvorno funkcioniranje sustava financijskog upravljanja i kontrola u okviru proračunom, odnosno financijskim planom utvrđenih sredstava  i da je dužan svake godine za prethodnu proračunsku godinu sastaviti Izjavu o fiskalnoj odgovornosti kojom to potvrđuje.

Naprijed navedenim odredbama, za izvršenje kojih su potrebna dodatna proračunska sredstva koja nisu osigurana, Gradonačelnik kao  izvršno tijelo doveden je u poziciju kršenja zakonskih propisa koji reguliraju izvršavanje proračuna    

Nadalje, članak 6. navedene Odluke kojim se utvrđuje vrijeme stupanja na snagu Odluke,  u suprotnosti je s člankom 73. Zakona o lokalnoj i područnoj (regionalnoj) samoupravi koji utvrđuje da predstavničko tijelo u svom samoupravnom djelokrugu donosi odluke i druge opće akte koji se, prije nego stupe na snagu, obavezno objavljuju u službenom glasilu jedinice, te utvrđuje da stupaju na snagu najranije osmi dan od dana objave. 

Ustavni sud je u više navrata prilikom utvrđivanja suglasnosti  odluka predstavničkog tijela sa zakonom i ustavom,  utvrdio da temeljem članka 89. stavci 2. i 4. Ustava određeno da 
Propisi tijela koja imaju javne ovlasti prije stupanja na snagu moraju biti objavljeni na dostupan način u skladu sa zakonom. Zakon i drugi propisi državnih tijela i tijela koja imaju javne ovlasti ne mogu imati povratno djelovanje.

Stoga je u navedenoj Odluci Gradskog vijeća sporna odredba o njegovom stupanju na snagu, koji u usvojenoj formi stupa na snagu danom donošenja.

Temeljem naprijed navedenog, traži se od Gradskog vijeća da se obustavi od primjene Odluka o izmjenama i dopuna Statuta Grada Slavonskog Broda te da se u roku od 15 dana navedena Odluka izvan snage.










Gradonačelnik
Mirko Duspara, dr.med.

